Die opgewekte, voetstamplekker wysie en vrolike lirieke van die sangeres Taye Brink se nuwe liedjie, Wat As, gaan beslis binnekort ’n gunsteling wees op al wat ’n partytjie en dansvloer is. Hierdie enkelsnit is pas vrygestel en reeds besig om die trefferleer op iTunes te klim.
Wat As is geskryf deur ADAM se Hugo Ludik en gaan oor twee mense wat mekaar vind, maar nie seker is of dit ware liefde is nie. Albei besef egter dat hulle nie hierdie kans moet laat verbygaan nie, want wie nie waag nie wen nie.
“Die liedjie is baie goed ontvang die paar keer wat ek dit tydens ’n vertoning gesing het, so ek voel baie positief oor hierdie vrystelling.” ’n Musiekvideo word ook vir dié vrystelling beplan, maar hieroor wil sy nog nie te veel verklap nie.
Hierdie lewenslustige negentienjarige kom van Alberton af en hou al konsert vir haar ma en ousus vandat sy kan onthou. “My ma was ’n enkelouer en het altyd vir ons gesing en musiek in die huis gespeel. Ek was vier toe sy vir my ’n speelgoedmikrofoon gekoop het en ek was mal daaroor om saam met Celine Dion en Elvis Presley te sing,” gesels Taye, wat haar bynaam as verhoognaam gebruik.
Sy sing al in die skoolkoor vandat sy agt jaar oud is en het begin sanglesse neem nadat sy ’n sangkompetisie gewen het. Die musikant spog ook met ’n rits kwalifikasies van Trinity College London en is uitgenooi na ’n meestersklas nadat sy die tweede beste prestasie in Suid-Afrika behaal het in haar eksamen.
Sy verklap dat sy glad nie een is vir frilletjies en fieterjasies nie en dat sy mal is oor visvang en diere. In haar vrye tyd skilder sy en is sy besig om te werk aan materiaal vir ’n nuwe album. Omdat sy lief is vir kinders, sou sy graag haar musiekkennis wou aanwend om vir hulle iets te leer wanneer sy nie besig is met optredes nie.
Die musiekbedryf het vir Taye Brink geleer om hard te werk om die deure wat vir haar oopgaan oop te hou en nie moed te verloor wanneer dinge nie uitwerk soos beplan nie. Haar droom is om die harte van mense in Suid-Afrika, en regoor die wêreld, te verower met haar pragtige stem, storievertellerslirieke en unieke klank. As Wat As enige aanduiding is van wat sy beplan, wag daar voorwaar ’n blink toekoms op haar in die musiekwêreld.